SAMSUNG ส่อแววกำไรไตรมาส 1/62 ทรุดกว่า 60% เซ่นยอดขายลดฮวบ-ราคาชิพชะลอตัว
SAMSUNG ส่อแววกำไรไตรมาส 1/62 ทรุดกว่า 60% เซ่นยอดขายลดฮวบ-ราคาชิพชะลอตัว
5 เม.ย. 2562

บริษัท ซัมซุง อิเลคโทรนิคส์ จำกัด เปิดเผยว่า บริษัทคาดการณ์กำไรจากการดำเนินงานในไตรมาส 1/2562 ของบริษัทมีแนวโน้มทรุดตัวลง 60.4% เมื่อเทียบกับช่วงเดียวกันของปีก่อน สู่ระดับ 6.2 ล้านล้านวอน  (5.45 พันล้านดอลลาร์สหรัฐ) เนื่องจากราคาชิปหน่วยความจำชะลอตัวลง และอุปสงค์หน้าจอที่ซบเซาลงเช่นกัน
นอกจากนี้ ซัมซุงคาดว่ายอดขายโดยรวมในไตรมาส 1 จะลดลง 14.1% สู่ระดับ 52 ล้านล้านวอน
ด้านตัวเลขคาดการณ์ผลประกอบการของซัมซุงออกมาต่ำกว่าที่ตลาดคาดการณ์ไว้ โดยผลสำรวจซึ่งจัดทำโดยยอนฮัป อินโฟแม็กซ์ระบุว่า กำไรจากการดำเนินงานในไตรมาส 1 ของซัมซุงจะอยู่ที่ระดับ 6.7 ล้านล้านวอน และคาดว่ายอดขายจะอยู่ที่ 53.4 ล้านล้านวอน
ทั้งนี้ ซัมซุงจะเปิดเผยตัวเลขผลประกอบการอย่างเป็นทางการในช่วงเวลาต่อไปของเดือนนี้